b"\n_START_ARTICLE_\nPunajalkaviklo\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPunajalkaviklolla on kirkkaanpunaiset, l\xc3\xa4hes muovisen n\xc3\xa4k\xc3\xb6iset punaiset jalat ja nokka. H\xc3\xb6yhenpeite on ruskeankirjava, sen valkeat alueet yl\xc3\xa4per\xc3\xa4ss\xc3\xa4 ja siiviss\xc3\xa4 paljastuvat linnun lent\xc3\xa4ess\xc3\xa4. Nuorella linnulla koivet ovat kellahtavat ja nokka tummahko. Pituus 26-31 cm, siipien k\xc3\xa4rkiv\xc3\xa4li 40-65 cm, paino 85-170 g._NEWLINE_Tavallisin \xc3\xa4\xc3\xa4ni 'tjyy-hy', varoitus on loppumaton 'kip-kip-kip...' jankutus. Laulu on melodista, kangaskiurumaista 'liyky-liyky-liyky', ja sen koiras esitt\xc3\xa4\xc3\xa4 usein laululennossa._NEWLINE_Vanhin suomalainen rengastettu punajalkaviklo on ollut 14 vuotta 1 kuukautta 3 p\xc3\xa4iv\xc3\xa4\xc3\xa4 vanha. Euroopan vanhin on ollut v\xc3\xa4hint\xc3\xa4\xc3\xa4n 26 vuoden 11 kuukauden ik\xc3\xa4inen tanskalainen lintu.\n_START_SECTION_\nLevinneisyys\n_START_PARAGRAPH_\nPunajalkaviklo pesii liki koko Euroopassa ja L\xc3\xa4nsi-Aasiassa. Suomessa esiintymisen painopiste on saaristossa ja rannikoilla, mutta se pesii my\xc3\xb6s paikoin sis\xc3\xa4maan lintuj\xc3\xa4rvill\xc3\xa4. Lapissa se on harvinainen. Suomen pesim\xc3\xa4kanta on noin 8\xc2\xa0000 paria. Euroopassa pesii 300\xc2\xa0000\xe2\x80\x93390\xc2\xa0000 paria, joista 35\xc2\xa0000\xe2\x80\x9340\xc2\xa0000 Britteinsaarilla. Maailman populaation kannaksi arvioidaan 1\xe2\x80\x932,5 miljoonaa yksil\xc3\xb6\xc3\xa4.Se talvehtii V\xc3\xa4limeren seudulla ja Ranskan, Espanjan ja Portugalin Atlantinpuoleisilla rannoilla. Suomeen se saapuu huhtikuussa, poismuutto tapahtuu v\xc3\xa4hitellen hein\xc3\xa4-elokuussa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPunajalkaviklo viihtyy monenlaisissa kosteikoissa, sek\xc3\xa4 soilla ett\xc3\xa4 rantaniityill\xc3\xa4. Saaristossa se pesii nykyisin l\xc3\xa4hes ainoastaan lokkilintujen yhdyskunnissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPunajalkaviklo munii 4 munaa, ja hautoo niit\xc3\xa4 22-25 p\xc3\xa4iv\xc3\xa4\xc3\xa4. Poikaset ovat pes\xc3\xa4j\xc3\xa4tt\xc3\xb6isi\xc3\xa4 ja emot hoitavat niit\xc3\xa4, kunnes ne ovat lentokykyisi\xc3\xa4 4-viikkoisina.\n_START_SECTION_\nRavinto\n_START_PARAGRAPH_\nPunajalkaviklo sy\xc3\xb6 pieni\xc3\xa4 selk\xc3\xa4rangattomia, joita se kaivelee rantasoran joukosta. Voi sy\xc3\xb6d\xc3\xa4 my\xc3\xb6s pikkukaloja ja sammakonpoikasia. Kaloja saalistaa joskus parvena, joka paimentaa kalaparven ahdinkoon."